P. Hrušovský, podpredseda NR SR: (2001-10-25):
Ešte požiadal o slovo pán spoločný spravodajca, nech sa páči. Ešte predtým vyzývam všetkých pánov poslancov, aby sa dostavili do rokovacej  sály. O prerokovanom dokumente budeme hlasovať ihneď po tom, ako pán spoločný spravodajca zaujme svoje spravodajské stano-visko k rozprave. Nech sa páči, máte slovo. P. Ošváth, poslanec: Vážený pán predsedajúci, vážení páni ministri, kolegyne, kolegovia, dovoľte mi, aby som v krátkosti na záver zaujal stanovisko k rozprave, ktorá odznela k vojenskej stratégii Slovenskej republiky. Je možné na záver konštatovať, že v Národnej rade Slovenskej republiky existuje konsenzus rozhodujúcich politických strán k prijatiu vojenskej stratégie Slovenskej republiky. Táto skutočnosť je veľmi pozitívna a vyplýva zrejme z toho dôvodu, že všetky politické strany, resp. takmer všetky parlamentné politické strany majú vo svojom programe integráciu Slovenskej republiky do Severoatlantickej aliancie a jednou z podmienok našej integrácie do tohto zoskupenia je aj prijatie a schválenie vojenskej stratégie. Konkrétne k niektorým vystúpeniam poslancov by som rád poznamenal aspoň v krátkosti určité skutočnosti. Pán poslanec Andrejčák mal pomerne rozsiahle vystúpenie, nemie-nim ho celé komentovať, ale dovolím si aspoň k jeho tvrdeniu o opti-málnych počtoch armády, ktoré podľa neho nie sú 24 500, ako o tom hovorí Model armády v roku 2010, vyjadril sa k tomu ešte aj pán poslanec Drobný a na moje prekvapenie najerudovanejšie v tomto jedinom smere sa vyjadril pán poslanec Paška, ktorý hovoril o tom, že podľa názorov rôznych vojenských stratégov a odborníkov by optimálny počet armády mal byť od 0,4 po 0,6 % počtov obyvateľstva danej krajiny. Áno, je to presne tak, ako ste hovorili, pán poslanec Paška. Takže aspoň v tomto jednom s vami súhlasím, je vidieť, že ste mali aspoň v tomto smere dobré informácie, čo ma prekvapilo, že pán poslanec Andrejčák mal trošku iný názor. Rovnako ako aj pán poslanec Drobný sa v tomto smere vyjadroval. Na margo poznámky pána poslanca Gajdoša o tom, že nebola vo výbore pre obranu a bezpečnosť prerokovaná koncepcia rozvoja vojenského letectva predtým, ako bola schválená v Rade obrany štátu. No nezostáva mi nič iné, než dať mu za pravdu, že skutočne je to tak, pretože výbor pre obranu a bezpečnosť prijal uznesenie už dávnejšie, že predtým, ako pôjde táto koncepcia do Rady obrany štátu na schválenie, tak sa k nej vyjadrí výbor pre obranu a bezpečnosť, čo sa nestalo. Skutočne, musím to konštatovať a dať pánu poslancovi za pravdu. A možno to bolo na chybu, pretože aj vo výrobe pre obranu a bezpečnosť je dostatok odborníkov, ktorí by sa boli mohli kompetentne k tomuto dokumentu vyjadriť a zohľadnil by sa aj pri ďalšom postupe. Možno jedine súhlasiť s názorom pána poslanca Fica, že ocenil ústretovosť ministra obrany voči opozícii pri tvorbe a príprave tohto dokumentu. Myslím si, že bez ohľadu na to, či ide o koalíciu, opozíciu, pri takýchto závažných dokumentoch, ktoré presahujú význam jedného volebného  obdobia, je to veľmi správny postup zo strany ministerstva a možno ho pozitívne oceniť. Pán poslanec Danko sa pýtal, a potom neskoršie aj poslanec Krajči, prečo nám trvalo dva roky, kým sme prijali základné dokumenty potrebné na výstavbu nového modelu armády. Pán poslanec Krajči na to nadviazal a označil toto konanie za nezodpovedné, že až v treťom roku sa predkladajú takéto závažné dokumenty. No dobre, páni poslanci, ale ja by som vám na to položil protiotázku. A čo vám bránilo v tom, aby ste tieto dokumenty prijali vy už v predošlom volebnom období? Pán poslanec Drobný hovoril o tom, že aspekty spravodajských služieb, ktoré zohrávajú v súčasnosti významnú úlohu v prevencii v boji proti terorizmu, by mali zvyšovať svoj podiel na prevencii a v boji proti terorizmu. Samozrejme, s týmto názorom možno jedine súhlasiť, pretože udalosti po 11. septembri ukázali, že naozaj to tak je. Ja by som chcel v tejto súvislosti poznamenať a myslím si, že nič veľké tým neprezradím, pretože o tomto sa už hovorilo alebo písalo aj v dennej tlači, že prebieha alebo pripravuje sa reforma spravodajských služieb, aj vojenských, takže o tomto všetkom je informovaný príslušný parlamentný výbor, ktorý momentálne vykonáva poslanecký prieskum v tomto smere.  O výsled-koch, ako aj o svojich názoroch a postojoch bude informovať ministra obrany a Radu obrany štátu. Na záver k vystúpeniu pána poslanca Pašku. Len jednou vetou by som chcel zhodnotiť jeho pozmeňujúce návrhy. Predovšetkým je mi ľúto, pán poslanec Paška, že niekto nepredložil tieto pozmeňujúce návrhy, ktoré sú naozaj rozsiahleho charakteru, už do výboru, aby sme ich boli schopní posúdiť tam, pretože v tejto situácii teraz už počas rozpravy ťažko také rozsiahle zmeny možno zachytiť. (Hlasy v pléne.)